
Στη σειρά της ‘’Τυχαία Πλεύση / Random Nautica’’ η Αραβαντινού απομακρύνεται από την άμεση ανθρώπινη προσωπογραφία για να εξερευνήσει εσωτερικά τοπία. Εδώ, τα θέματα της «Ταυτότητας» και του «Βλέμματος» μεταφράζονται σε συμβολική, σχεδόν μυθολογική εικονογραφία. Η σειρά παρουσιάζεται ως ένα ταξίδι στην ανθρώπινη ψυχή και τις αναμνήσεις της. Η Αραβαντινού, σαν έμπειρη πλοηγός, επιστρέφει στις ρίζες της και εξερευνά εσωτερικά τοπία, χαρτογραφώντας την ανθρώπινη εμπειρία και την προσωπική της ιστορία. Δημιουργεί εικόνες στην λήψη και όχι στον υπολογιστή, εικόνες που αντανακλούν τις μεταμορφωτικές ιδιότητες της φωτογραφίας, με σκοπό να μοιραστεί το όραμά της.

Η Ευγενία Αραβαντινού γεννήθηκε στην Πάτρα. Από το 2014 ζει και εργάζεται στην Πάλαιρο. Δουλειά της έχει παρουσιαστεί από το 1995 έως σήμερα σε ομαδικές εκθέσεις, στο Μακεδονικό Μουσείο Σύγχρονης Τέχνης Θεσσαλονίκης, στην Ανώτατη Σχολή Καλών Τεχνών, καθώς και σε άλλους χώρους τέχνης. Το έργο της επικεντρώνεται στην εξερεύνηση θεμάτων ταυτότητας & ανθρώπινης αλληλεπίδρασης.

 
Βραβεύτηκε από τον Ελληνικό Οργανισμό Μεταμοσχεύσεων, τη Roche Hellas SA. και το Πανεπιστημιακό Νοσοκομείο Πατρών. Τα τελευταία χρόνια, διοργανώνει εργαστήρια αυτογνωσίας και δημιουργικής φωτογραφίας.


Τα εγκαίνια της έκθεσης θα πραγματοποιηθούν το Σάββατο 1 Αυγούστου 2026 και ώρα 19:00.

Η έκθεση θα λειτουργεί από το Σάββατο 1 Αυγούστου έως και το Σάββατο  8 Αυγούστου, τις ώρες 19:00 - 23:00.
